钦定古今图书集成/理学汇编/经籍典/第038卷 > 《读子书作》周谅
## 钦定古今图书集成/理学汇编/经籍典/第038卷 > 《读子书作》周谅

学馆坐无事，故书聊复看。披文既荟蕞，寻义亦泮涣。
趋前后已逸，顾旧新辄窜。万言虽毕陈，一理竟未贯。
往往未终卷，心目已溃乱。置书敛视听，境地甚澄晏。
《易》《书》《诗》《春秋》，辞简义亦焕。聃书言五千，隐约可徐玩。
奈何百家言，磊磊叠几案。绵延比葛藟，根远益缠绊。
遂令矜名士，摹放如习幻。雕刳出葩卉，缀缉呈组纂。
悦目效女美，饫口匪刍豢。推以合身心，宜若霄壤判。
吾欲尽其文，掇取归炉炭。观心胜观书，矹矹坐夜旦。
濯秽来清澄，磨昏出璀璨。绵绵春云舒，炯炯秋月烂。
咏歌成文章，昭倬比云汉。往者予弗及，来者予弗惮。
作诗示朋曹，无乃骇童丱。